Den længerevarende ballade på de interne linier på Vendsyssel Teater kulminerede i går med et farvel til to af teaterets prominente navne. Direktør Lars Sennels' kone, Anne Middelboe Christensen, der tiltrådte som kunstnerisk leder på teateret for bare en måned siden, valgte at fratræde sin stilling 'for at give ro på de indre linier'. I et Facebook-opslag rettede hun skarp kritik af 'en ansat ved teateret, der ... ser et problem i, at den kunstneriske leder er gift med direktøren'. Den 'ansatte' er Michael Simonsen, som indtil i går var mangeårig produktionschef på teateret. Michael Simonsen blev opsagt efter en periode, hvor han og ledelsen har været uenige om Anne Middelboe Christensens virke på teateret og hendes udnævnelse som kunstnerisk leder. Han ville i går ikke udtale sig om sagen. Men nu tager han bladet fra munden. - Det her er ikke en ny situation, og jeg har overfor direktør Lars Sennels i flere omgang gjort opmærksom på, at hans kone Annes ledelsesstil var et problem. Anne tromlede simpelthen alle på teateret, og det var umuligt at få et ben til jorden. Det var med til at ødelægge arbejdsglæden, at hun blandede sig i selv små detaljer, siger Michael Simonsen til TV2 Nord. Ifølge Michael Simonsen er Anne Middelboe Christensen en 'enormt energisk og begavet person med en enorm teaterviden'. Alligevel duede samarbejdet mellem dem ikke. - Jeg er ikke den eneste, der har haft problemer med hende, jeg er bare den eneste, der har stået frem. Ledelsen på teateret valgte derfor for nogle uger siden at degradere Michael Simonsen og i stedet forfremme Anne Middelboe Christensen fra dramaturg til kunstnerisk leder. - Dermed skulle jeg referere til hende, og det kunne jeg ikke acceptere. I første omgang skulle jeg ifølge aftale gå hjem en uges tid, men kort efter jeg meddelte, at jeg ville vende tilbage, tog ledelsen en beslutning. Han fik i går sendt sin opsigelse på mail fra Lars Sennels. Begrundelsen for opsigelsen var ifølge Michael Simonsen 'illoyalitet'. - Det var en hård pille at sluge, når det kommer fra én, som med årene er blevet en personlig ven. Men jeg synes simpelthen, der har været tale om nepotisme, og jeg mener, at når man ansætter sin kone som kunstnerisk leder, skal man kunne stå imod noget kritik. Jeg mener ikke, jeg har været illoyal i den her sag, og jeg er ked af, at jeg er kommet til at fremstå som skurken i den her sag. For Michael Simonsen var det noget af en overraskelse, at Anne Middelboe Christensen valgte at fratræde sin stilling i går. - For hvis det er rigtigt, som hun skriver, at 'en ansat', som jo må være mig, skaber uro på teateret, så er det problem jo væk, eftersom jeg er blev opsagt. Så hvorfor hun eller ledelsen vælger denne løsning, det ved jeg ikke. Michael Simonsen skal i dag mødes med sin fagforening for at drøfte opsigelsen.
Den fyrede produktionsleder på Vendsyssel Teater forstår ikke, at han skulle fyres for at rette kritik af direktørens kone.